Katalin Karikó

Katalin Karikó (s. 17. tammikuuta 1955 Szolnok) on unkarilaissyntyinen biokemisti, joka tunnetaan lähetti-RNA:han kohdistuvista tutkimuksistaan, jotka johtivat Pfizer-BioNTechin ja Modernan COVID-19-rokotteen kehittämiseen. Hän sai 2023 Drew Weissmanin kanssa tutkimuksistaan Nobelin lääketieteen palkinnon. Karikó on neurokirurgian apulaisprofessori Pennsylvanian yliopistossa ja Biontechin varatoimitusjohtaja. 

 Elämä ja ura 
Katalin Karikó syntyi Unkarin Szolnokissa mutta vietti lapsuutensa vaatimattomissa oloissa Kisújszállásissa; perheen yksihuoneisessa, ruokokattoisessa talossa ei hänen lapsuudessaan ollut juoksevaa vettä eikä jääkaappia. Hänen isänsä oli teurastaja, äiti kirjanpitäjä. Jo kouluaikoinaan hän kiinnostui biologiasta ja lähti opettajansa kannustuksesta opiskelemaan Szegedin yliopistoon, jonka yhteydessä toimi biologian tutkimuskeskus. Hän valmistui 1978 ja väitteli tohtoriksi tutkimuskeskuksessa tekemänsä työn pohjalta 1982.

Vuonna 1985 Szegedin biologian tutkimuskeskus joutui rahoitusvaikeuksiin ja sen henkilökuntaa vähennettiin. Karikó jäi työttömäksi, ja saatuaan työtarjouksen Yhdysvalloista Temple-yliopistosta hän muutti miehensä ja pienen tyttärensä kanssa Amerikkaan. Magyar Nemzet -lehdelle Karikó on kertonut, että koska tuolloin unkarilaiset saivat ulkomaille matkustaessaan viedä mukanaan vain 50 dollaria länsivaluuttaa henkeä kohti, perhe myi Ladansa ja vaihtoi rahat pimeästi dollareihin, jotka ommeltiin Zsuzsa-tyttären nallen sisään.

Jouduttuaan Temple-yliopistossa erimielisyyksiin esimiehensä kanssa Karikó siirtyi ensin Washingtoniin, sitten Pennsylvanian yliopistoon. Siellä hän teki yhteistyötä yhdysvaltalaisen kardiologin Elliot Barnathanin kanssa. He osoittivat, että kun lähetti-RNA:ta ruiskutetaan soluihin, voidaan tuottaa uusia proteiineja. Tämän löydon innostamana Karikó alkoi tutkia geeniterapiaa.

Geeniterapiatutkimuksen rahoitus ehtyi 1990-luvun loppupuolella, ja Karikó aloitti sen sijaan yhteistyön Drew Weissmanin kanssa. Molempia kiinnosti lähetti-RNA:n käyttö siihen, että solut saataisiin tuottamaan virusten vasta-aineita. Vuonna 2013 Karikó sanottiin irti työpaikastaan Pennsylvanian yliopistossa, mutta sai työtarjouksen saksalaiselta BioNTech-yritykseltä, jonka Ugur Sahin, Özlem Türeci ja Christoph Huber olivat perustaneet 2008. Siellä hänellä oli keskeinen osuus lähetti-RNA-tutkimuksissa, joilla yhtiö pyrki kehittämään mm. syövän parannuskeinoja.

Karikó ja Drew Weissman olivat jo vuonna 2007 perustaneet kehittämänsä teknologian ympärille yrityksen, mutta koska he eivät päässeet Pennsylvanian yliopiston kanssa sopimukseen keksintönsä patentoinnista, yliopisto myi lisenssin toiselle yritykselle, jolta se myöhemmin päätyi Moderna- ja BioNTech-yhtiöille. Rokotetutkimus sai vauhtia COVID-19-pandemian myötä. Muutamia kuukausia sen jälkeen kun Karikó ja Weissman olivat saaneet SARS-viruksen geeniperimän haltuunsa, rokote oli valmis testattavaksi. Karikó ja Weissman ovat saaneet työstään monia palkintoja.

 Yksityiselämä 
Katalin Karikólla ja hänen puolisollaan Béla Francialla on tytär Zsuzsanna (Susan Francia), joka on tehnyt Yhdysvalloissa uran huippu-urheilijana, voittaen soudussa kahdesti olympiakultaa ja useita maailmanmestaruuksia. Kaikilla kolmella on sekä Unkarin että Yhdysvaltain kansalaisuus.

 Lähteet 

 Aiheesta muualla 
Szegedin Yliopiston Klebelsberg Kirjasto - virtuaalinen näyttely „Karikó Katalin”

Luokka:Yhdysvaltalaiset biokemistit
Luokka:Unkarilaiset tieteilijät
Luokka:Nobelin fysiologian tai lääketieteen palkinnon saajat
Luokka:Vuonna 1955 syntyneet
Luokka:Elävät henkilöt